Віленская гімназія імя Францішка Скарыны (Vilniaus Pranciškaus Skorinos gimnazija) – адзіная беларускамоўная навучальная ўстанова за межамі нашай краіны, у якой можна атрымаць поўную сярэднюю адукацыю. Тут вучацца каля 200 гімназістаў пераважна беларускага і рускага паходжання, працуюць больш за 30 выкладчыкаў. 98 гадоў таму ў Вільні была адкрыта першая беларуская гімназія, якая праіснавала 25 гадоў, да 1944 года. Гэта навучальная ўстанова дала Свету нямала яркіх імёнаў. Многія вядомыя беларусы – пісьменнікі, паэты, навукоўцы, медыкі – былі выпускнікамі гімназіі. Выкладалі ў ёй Максім Танк, будучы амерыканскі вучоны беларускага паходжання Барыс Кіт.